《桃叶渡》
清代·缪葆忠

峨峨石头城，盈盈秦淮水。乌衣年少子，风采无与比。

轻舟载越姬，涉江采兰茝。颜如朝霞升，翩若惊鸿起。

昔居若耶溪，今移金粉里。借问渡口人，名马安足拟。

懊侬莫懊侬，侬心亦如尔。入市买吴绫，裁成合欢被。

桃叶与桃根，璧合成两美。不知景阳井，风流似此否？

作者简介：字秋坪，邑庠生。道光二十九年生，光绪十九年卒。